[dc]આ[/dc]પણી લોકશાહીમાં આપણા પસંદ કરેલા પ્રતિનિધિઓ દ્વારા જનતાની સાચી ભાવનાઓનું પ્રતિબિંબ નથી થતું, એ એક કડવું સત્ય છે. કારણ કે જે પ્રતિનિધિઓ જીતે છે તેમને કુલ જનતાના વીસ ટકા કે તેથી પણ ઓછા મત મળતા હોય છે. એટલું જ નહીં, ચૂંટણી પછી જે તડજોડો થાય છે, તેને પરિણામે એવા લોકો સત્તા પર આવી જાય છે, જેને વિશે દેશની જનતાએ સપનામાં પણ વિચાર્યું ન હોય ! આજ સુધી કોઈ પણ પક્ષને 30%થી વધુ મત મળ્યા નથી. એનો અર્થ એ થયો કે જે પક્ષ પોતાને ‘જનાદેશ’ મળ્યો છે તેવી વાત ચલાવતા હોય છે તેમને દેશના માત્ર 15 ટકા (50 ટકા મતદાન થાય તે હિસાબથી) લોકોનું સમર્થન પ્રાપ્ત છે. આને શું સાચું પ્રતિનિધિત્વ કહી શકાય ખરું ?